Sag C-416/00





Tommaso Morellato

mod

Comune di Padova





(anmodning om præjudiciel afgørelse indgivet af Tribunale civile di Padova)

«EF-traktatens artikel 30 og 36 (efter ændring nu artikel 28 EF og 30 EF) – salgsbetingelser – national lovgivning, der kræver forudgående emballering og særlig mærkning før salg af dybfrosset brød, der lovligt er fremstillet i en medlemsstat og bragt på markedet i en anden medlemsstat efter yderligere bagning»

Forslag til afgørelse fra generaladvokat D. Ruiz-Jarabo Colomer fremsat den 6. juni 2002

Domstolens dom (Femte Afdeling) af 18. september 2003

Sammendrag af dom

1. Frie varebevægelser – kvantitative restriktioner – foranstaltninger med tilsvarende virkning – hindringer som følge af nationale bestemmelser, som uden forskelsbehandling regulerer bestemte former for salg – begreb – krav om bestemt emballering af et bestemt produkt – ikke omfattet

(EF-traktaten, art. 30 (efter ændring nu art. 28 EF))

2. Frie varebevægelser – kvantitative restriktioner – foranstaltninger med tilsvarende virkning – krav om forudgående emballering før salg af delvist bagt brød, der er indført fra en anden medlemsstat, efter endt bagning i importmedlemsstaten – tilladt – betingelse – foranstaltning, der finder anvendelse uden forskel, og som ikke udgør forskelsbehandling af indførte varer – den nationale rets vurdering – eventuel begrundelse – beskyttelse af folkesundheden – ikke omfattet

(EF-traktaten, art.30 og 36 (efter ændring nu art. 28 EF og 30 EF))

3. Frie varebevægelser – kvantitative restriktioner – foranstaltninger med tilsvarende virkning – traktatens bestemmelser – direkte virkning – de nationale retters pligt til at medvirke hertil – undladelse af at anvende nationale bestemmelser, der er i strid med nævnte bestemmelser

(EF-traktaten, art. 30 (efter ændring nu art. 28 EF))

1.

Bestemmelser i en medlemsstat, der forbyder markedsføring af en vare, der lovligt er fremstillet og bragt i omsætning i en medlemsstat, i en anden medlemsstat, før den er blevet emballeret på ny i en ny specifik emballage ifølge kravene i disse bestemmelser, kan ikke anses for at vedrøre former for salg, der ikke direkte eller indirekte, aktuelt eller potentielt kan hindre samhandelen mellem medlemsstaterne. Nødvendigheden af at ændre mærkningen eller etiketteringen af indførte varer udelukker nemlig, at der kan være tale om former for salg.

(jf. præmis 29 og 30)

2.

Der foreligger ikke en kvantitativ restriktion eller en foranstaltning med tilsvarende virkning i EF-traktatens artikel 30’s forstand (efter ændring nu artikel 28 EF) i forbindelse med et krav om forudgående emballering, der af en medlemsstat stilles som betingelse for salg af brød fremstillet i denne medlemsstat på grundlag af delvist bagt brød, hvad enten det er dybfrosset eller ej, og indført fra en anden medlemsstat. Det er herved en betingelse, at kravet anvendes uden forskel på indenlandske varer og indførte varer, og at det ikke i realiteten udgør en indirekte forskelsbehandling af indførte varer.

(jf. præmis 42 og domskonkl. 1)

3.

Den nationale ret har pligt til at sikre den fulde virkning af traktatens artikel 30 (efter ændring nu artikel 28 EF) og til herved af egen drift at undlade at anvende nationale regler, der er i strid med denne bestemmelse.